Rada bi povedala, da je bil ta STIK zame pravi balzam za dušo :) Čeprav mi je bilo težko zbrati pogum, da sem se vpisala, je bilo to najlepše darilo, ki sem si ga v zadnjih letih dala. Na seminarjih sem imela občutek, da so se moji možgani dvignili na čisto en drug nivo, na nivo ustvarjalnosti. In čeprav je ples meni le hobi in ne način preživljanja, sem se med vami, ki ste iz "foha", počutila domače, da sem med svoje vrste ljudmi - umetniškimi dušami in gibalci. Ti vikendi so me poživljali, mi dajali zagon za moje delo v službi, za ples, za delo na sebi. Domov sem prihajala čisto naspidirana, kljub utrujenosti. Prerojena. In če bi se slučajno odločile podaljšati še za eno leto, sem takoj za ;)
Polona Š.

S plesom se srečujem več kot pol življenja. S skupinami ustvarjam na vse mogoče načine, ki ponujajo kraetiven pristop in ponudijo mladim možnost neskončnega ustvarjanja.
Ravno, ko sem prišla do stopnje, kako in s kakšnim orodjem naprej, mi je na pot prišel STIK. Dal mi je možnost razmisliti, dojeti določene zmedene okvirje v rešitev. Še bolj se zavedam, kakšno odgovornost imam kot mentor, ko dobim na plesno urico otroka z velikimi očki
radovednosti. Ravno tako z mladimi, ki so starejši in se zavedajo svojega telesa zreleje.
Meni je STIK velika odskočna deska za skok v morje kreativnosti. 
Klavdija K. P.

STIK mi je preko različnih seminarjev, obarvanih s plesno-pedagoškimi vsebinami, dal veliko novih znanj in s tem posledično priložnost  za samorefleksijo, analizo lastnega pedagoškega pristopa. Fino je, ker dobiš odgovore na vprašanja in potrditve morebitnih dvomov. Plesno pedagoško delo prinaša obilo prijetnosti, vendar ga hkrati spremlja tudi velika odgovornost, zato sem prepričana, da se moje obiskovanje seminarjev v okviru STIK-a na tej točki ne končuje. 
Špela M.
  
STIK sem doživljala kot potovanje nazaj v čarobno deželo otrok, obenem pa vzporedno spoznavala sebe, kaj želim otrokom dati in kaj jih naučiti, kako otroci razmišljajo in kako jim s spontanostjo polepšati plesne urice, da bodo znali s svojim telesom izraziti in povedati kaj so. Izbor delavnic je bil zelo raznolik in pester, ter zelo zanimiv. Iz vsake delavnice sem prav gotovo nekaj odnesla zase, veliko pa za nadaljno pomoč pri učenju. 
Veliko pozitivne energije sem dobila tako od predavateljev, kot od vsakega izmed udeležencev, s katerimi smo se enkrat mesečno srečevali dve leti! 
Kaja S.

STIK - koristne, uporabne informacije. Komunikacija in izmenjava izkušenj s plesnimi pedagogi iz vse Slovenije in včasih tudi tujine. Veliko smeha!
Sandra J.